COTTO เก็งกำไรสนั่น! พุ่งกระฉูด 19% นิวไฮรอบ 16 เดือน ลุ้นผลงาน Q4 โตต่อเนื่อง
COTTO เก็งกำไรสนั่น! พุ่งกระฉูด 19% นิวไฮรอบ 16 เดือน ลุ้นผลงาน Q4 โตต่อเนื่อง
23 ธ.ค. 2563

ผู้สื่อข่าวรายงานว่า บริษัท เอสซีจี เซรามิกส์ จำกัด (มหาชน) หรือ COTTO ณ เวลา 11.24 น. อยู่ที่ระดับ 2.00 บาท บวก 0.32 บาท หรือ 19.05% ด้วยมูลค่าซื้อขาย 125.61 ล้านบาท ราคาแรงในรอบ 16 เดือน โดยเทียบตั้งแต่หุ้นยืนที่ระดับ 2.02 บาท เมื่อวันที่ 31 ก.ค.62 คาดเก็งกำไรผลงานไตรมาส 4/2563 โตต่อเนื่องจากไตรมาสก่อนหน้า

สำหรับผลงาน COTTO ในไตรมาส 3/63 มีกำไรสุทธิ 170.76 ล้านบาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 87.32 ล้านบาท กำไรสุทธิต่อหุ้น 0.01 บาท งวด 9 เดือน ปี 2563 มีกำไรสุทธิ 336.97 ล้านบาท เทียบช่วงเดียวกันของปีก่อนอยู่ที่ 238.34 ล้านบาท
ทั้งนี้ COTTO ชี้แจงว่าไตรมาส 3/63 บริษัทมีรายได้จากการขาย 2,640 ล้านบาท ลดลง 3% จากไตรมาสเดียวกันของปีก่อน จากสถานการณ์การแพร่ระบาดของโควิด-19 ซึ่งส่งผลกระทบต่อเศรษฐกิจทั้งในและต่างประเทศ จึงทำให้ปริมาณขายลดลง และราคาขายเฉลี่ย ลดลงเล็กน้อย
บริษัทมีกำไรสำหรับงวด 171 ล้านบาท เพิ่มขึ้น 96% เนื่องจาก (1) การควบคุมค่าใช้จ่ายด้านการบริหารและการปรับปรุงประสิทธิภาพการผลิตอย่างต่อเนื่อง (2) ต้นทุนพลังงานลดลง จากต้นทุนก๊าซธรรมชาติที่ลดลง ทั้งนี้ บริษัทมี EBITDA เท่ากับ 386 ล้านบาท เพิ่มขึ้น 52% จากไตรมาสเดียวกันของปีก่อน ซึ่งในปีนี้มีค่าใช้จ่ายสำหรับแผนการออกจากงาน ด้วยความเห็นชอบร่วมกัน 27 ล้านบาท หากไม่รวมรายการดังกล่าว กำไรสำหรับงวดจะเพิ่มขึ้น 120% EBITDA จะเพิ่มขึ้น 62%